Пол Елюар
Габриел Пери

Превод от френски: Пенчо Симов, 1978

chitanka.info

Умря човек въоръжен единствено

с обятия открити за живота

Умря човек избрал един-единствен път

отвеждащ към омраза срещу пушките

Умря човек чиято битка продължава

с успех против смъртта против забравата.

Защото всичко искано от него

и ние го желаем

желаем още днес

да се превърне щастието в светлина

на дъното на погледите и сърцата

и да настъпи справедливост на земята

Познавам думи подпомагащи живота

това са все невинни думи

например топлина или доверие

любов и правда също тая дума свобода

и думите дете и доброта

и някои названия на плодове и на цветя

и думата кураж и думата откривам

и думичката брат и думата другар

и някои названия на местности и селища

и имена на някои жени или приятели

Към тях прибавяме Пери

Пери умря за туй което ни поддържа да живеем

На „ти“ да бъдем с него Бе простреляна гръдта му

но той ни позволи да се познаем по-добре

На „ти“ да бъдем се него Винаги надеждата му ще живее.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.